NEX-EA ร่วง! ผิดหวัง “รมว.คลัง” เลื่อนภาษีรถยนต์ไฟฟ้า รอบอร์ดอีวี ชง ครม.เคาะแพ็คคู่
NEX-EA ร่วง! ผิดหวัง "รมว.คลัง" เลื่อนภาษีรถยนต์ไฟฟ้า หลังรอบอร์ดอีวี ชง ครม.เคาะแพ็คคู่ ซึ่งอยู่ระหว่างบรรจุเข้าสู่วาระการประชุม ในครั้งถัดไป 
28 ธ.ค. 2564

ผู้สื่อข่าวรายงานว่าวันนี้ (28 ธ.ค. 2564) ราคาหุ้น บริษัท เน็กซ์ พอยท์ จำกัด (มหาชน) หรือ NEX ณ เวลา 16:27 น. อยู่ที่ระดับ 16.70 บาท ลดลง 4.80 บาท หรือ 22.33% โดยทำจุดสูงสุดที่ 21.70 บาท และทำจุดต่ำสุดที่ 16.50 บาท ด้วยมูลค่าการซื้อขาย 798.06 ล้านบาท
ส่วนราคาหุ้น บริษัท พลังงานบริสุทธิ์ จำกัด (มหาชน) หรือ EA ณ เวลา 16:27 น. อยู่ที่ระดับ 93.00 บาท ลดลง 1.00 บาท หรือ 1.06% โดยทำจุดสูงสุดที่ 99.75 บาท และทำจุดต่ำสุดที่ 92.25 บาท ด้วยมูลค่าการซื้อขาย 6.45 พันล้านบาท
โดยราคาหุ้นที่ปรับตัวลดลงนั้นเนื่องมาจาก วันนี้ (28 ธันวาคม 2564) นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยภายหลังการประชุม ครม. ถึงสาเหตุที่ต้องยกเลิกการแถลงข่าวผลการประชุมในวันนี้ในส่วนของกระทรวงการคลัง ว่า เนื่องจากเดิมกระทรวงการคลังได้เตรียมนำเสนอมาตรการทางภาษี เพื่อสนับสนุนอุตสาหกรรมและการใช้รถยนต์ไฟฟ้าในประเทศ ทั้งในส่วนของมาตรการภาษีศุลกากร และสรรพสามิต รวมทั้งในส่วนของการเปิดลงทะเบียนบัตรสวัสดิการแห่งรัฐรอบใหม่ ที่ขณะนี้ได้ส่งไปยังสำนักงานเลขานายกรัฐมนตรีแล้ว อยู่ระหว่างการบรรจุเข้าวาระการประชุม
“ในส่วนมาตรการภาษีรถยนต์อีวีที่คลังรับผิดชอบ ได้มีการเคาะอัตราภาษีเรียบร้อยแล้ว แต่ที่ประชุม ครม. ให้รอเสนอพร้อมกันกับรายละเอียดของคณะกรรมนโยบายยานยนต์ไฟฟ้า เช่นเดียวกับบัตรสวัสดิการแห่งรัฐ ขณะนี้รอบรรจุเข้าสู่วาระการประชุม ในครั้งถัดไป แต่ไม่สามารถตอบได้ว่าช่วงไหน” นายอาคม กล่าว
ทั้งนี้ก่อนหน้านี้ มีการเตรียมจัดแถลงข่าวภายหลังการประชุม ครม. ในเวลา 15.30 น. วันที่ 28 ธ.ค.ไว้แล้ว โดยมีนายอาคม เติมพิทยาไพสิฐ รัฐมนตรีว่าการกระทรวงการคลัง เป็นผู้แถลง แต่สุดท้ายต้องแจ้งยกเลิกแถลงข่าวไปในช่วงสายๆ ของวันนี้
พร้อมกับมีกระแสข่าวยังมีความไม่ชัดเจนในเรื่องงบประมาณส่วนลด 4 หมื่นล้านบาท ที่จะนำมาใช้ เพราะแพ็คเกจที่จะออกมาใช้ระยะเวลานานถึง 4 ปี ทั้งการให้ส่วนลด สูงสุด 150,000 บาท วงเงินรวม 40,000 ล้านบาท และการลดภาษีสรรพสามิต รวมทั้งภาษีศุลกากร ซึ่งก่อนหน้านี้เคยระบุว่า จะเสนอแพ็กเกจอีวี ภายในปี 2564 เพื่อเป็นของขวัญปีใหม่ให้แก่ประชาชน